Ciyayya
Ciyayya Wata dabi'a  ce wadda Bahaushe ya gaje ta tun iyaye da kakanni, amma yanzu ta dace. A zamanin da, kusan dukkan magidanci yakan fito da abinci kofar gida, don su hadu su ci abinci a kofar gida.

A inda shi ma makwabcinsa zai fito da nasa abinci, don su hadu su ci abincin nan tare. Wannan dabi’a ba karamin taimako take yi ba, saboda tana kyautata zamantakewar makwabtaka, a inda aka zama tamkar dan uwa na jini. Haka kuma yana taimakon wanda bai samu yin girki ba, ko kuma mara mata (Tuzuru, ko gwauro ko bako), sannan da almajirai wani lokaci har da mahaukata kai har da dabbobi.

Kwaram sai zamani yayi fatali ko jifar matacciyar mage da wannan dabi’a. a yau mafi yawa kowa yana cin abincinsa ne a cikin gida ko daki a inda ake ajiye masa a kula da shi kadai. A yanzu zamani ya koya mana ci naka in ci nawa ba rowa bane, to amma Bahaushe yace mugun zama ne.

1. Kawo kwarya 
Wannan ita ma wata dabi’a ce wadda Bahaushe ya guje ta tun iyaye da kakanni. Wadanda aka fi sani da wannan su ne mata a gidaje. dabi’ar kawo kwarya na nufin idan mace ta yi girki wata ta dafa wani nau’in abinci sabanin na yau da kullum, kamar abincin marmari ko sanyin baki, sai tace da yar uwan zamanta cewa kawo kwarya don ta zuba mata. Wannan ya fi faruwa ne ga matan daba kishiyoyi ba, a wani lokacin har yakan haɗa da makwabta.

Wani abin sha’awa anan  shi ne, ko da abincin ba yawa sai a ce a bai wa yara. Ana cikin wannan tafiya ta rayuwa mai dadi ta cudanni in cudeka. Kwatsam sai zamani ya kori wannan dabi’ar, inda ya kawo rayuwar ba-ni in baka, kar ka-ba-ni. Hakika wannan rayuwa ta bata zumunci ga dan karan rowa da ta koya wa al'ummar hausawa.

2 Marka-Marka 
Wannan kuma irin taimako ne na kyauta da kan wakana tsakanin aboki da aboki, watau magidanta aminan juna. Wanna kuwa yana faruwa ne da damuna idan ta kai tsakiya, ana tsululin damuwa ruwa sama ruwa kasa. Abin da ke faruwa shi ne, idan an wayi gari ana ruwan sama wanda ya kai har rana ana yi, ya hana mutane fita ko’ina. Ruwan saman ya takura kowa. Sai magidanci ya nufi gidan amininsa. Da zarar ya isa gidan sai ya yi sallama, idan mai gidan ya amsa, sai abokin yace da maigidan kai wane marka-marka. Shi kuma mai gidan sai ya amsa da cewa cire rama. Mai gidan ya gane cewa ruwa ya hana abokin fita neman abinci a gida. Ita kuma amsar daya mayar abokin na nufin ya zagaya bayan gida ko bayan daki ya tsinki ganyaen rama.

Da zarar mai gidan ya fadi haka, to sai ya tashi ya shiga rumbun hatsi ya dauro masa gwanuma (rabin dami) ko na dawa ko na gero. Bayan abokin ya tsinko ganyen ramar, sai mai gida ya ba shi wannan rabin damin nan ya tafi gida a sarrafa a yi abinci dambu ko fate da sauransu. Dangane da wannan dabi’a a yau zamani ya kore ta, sai ta zama tarihi. Domin kuwa ana iya cewazai yi wuya a samu mafi yawan gidajenmu. Zamani ya sanya ana fyade hatsi tun a gona a daure a buhuna, sannan ga bakar rowa da zamani ya kawo saboda son abin duniya. Kowa gani yake tattalinsa shi zai sa yayi arziki.

3. Dauki 
Wannan ita ma wata dabi’a ce wadda Bahaushe ya gaje ta tun iyaye da kakanni. Ita ma wannan ta kebanta ne ga mata kurum, saboda a cikin gida ake yinta. dabi’ar dauki na nufin idan an samu wani abinci wanda ba mai yawa ba, musamman abincin marmari kamar nama, ko kwadon ganye, ko dai wani baƙon ci-maka. A mafi yawa uwar gida ce kan samu faifai, ko matankadi, ko tire, sai ta gutsuttsura a karkasa gwargwadon yawan mutane ko yaran gida. Bayan an kasa a faifai, to sai a kira kowa ya dauki kasonsa, ko kuma a kai kofar daki a ce dauki, kasonki dana yaronki ko yaranki. Wannan na kara soyayya a tsakanin yara, a irin haka ne ake cewa kowa ya dauki na gabansa. Sauyin zamani yazo yayi fatali da wannan dabi’a, a mafi yawa sai dai a yi kurmusu watau a cinye a daki. Don haka wannan wani salon rowa ne da zaman ya kawo.

4. Riko Ko Goyo 
Riko ko goyo shi ne wani mutum ya rike dan wani tun daga yarinta har zuwa girma, in yaro namiji ne, a wasu wurarern a kan mayar da shi wurin ubansa, in kuwa mace ce, da zarar yarinya ta isa aure, to daga nan shike nan, riko ko goyo ya kare ke nan, riko ko goyo ya kan gudana a tsakanin dan'uwa da dan uwa ko kuma aboki da aboki, ana yinshi ne, saboda wasu dalilai da suka hada da: - Zumunci, da  haihuwa, da sauna, da tausayi,  da moriya.

Manazarta